P9_TA(2021)0480

Ασφάλεια των χώρων στάθμευσης φορτηγών στην ΕΕ

Ψήφισμα του Ευρωπαϊκού Κοινοβουλίου της 25ης Νοεμβρίου 2021 σχετικά με την ασφάλεια των χώρων στάθμευσης φορτηγών στην ΕΕ (2021/2918(RSP))

(2022/C 224/09)

Το Ευρωπαϊκό Κοινοβούλιο,

— έχοντας υπόψη τα άρθρα 2 και 3 της Συνθήκης για την Ευρωπαϊκή Ένωση,

— έχοντας υπόψη τα άρθρα 4, 26, 67, 73, 87, 88 και 91 της Συνθήκης για τη λειτουργία της Ευρωπαϊκής Ένωσης,

— έχοντας υπόψη την οδηγία 2008/96/ΕΚ του Ευρωπαϊκού Κοινοβουλίου και του Συμβουλίου, της 19ης Νοεμβρίου 2008, για τη διαχείριση της ασφάλειας των οδικών υποδομών (1), όπως τροποποιήθηκε από την οδηγία (ΕΕ) 2019/1936 του Ευρωπαϊκού Κοινοβουλίου και του Συμβουλίου, της 23ης Οκτωβρίου 2019, σχετικά με την τροποποίηση της οδηγίας 2008/96/ΕΚ για τη διαχείριση της ασφάλειας των οδικών υποδομών (2),

— έχοντας υπόψη την οδηγία 2010/40/ΕΕ του Ευρωπαϊκού Κοινοβουλίου και του Συμβουλίου, της 7ης Ιουλίου 2010, περί πλαισίου ανάπτυξης των Συστημάτων Ευφυών Μεταφορών στον τομέα των οδικών μεταφορών και των διεπαφών με άλλους τρόπους μεταφοράς (3),

— έχοντας υπόψη τον κατ’ εξουσιοδότηση κανονισμό (ΕΕ) αριθ. 885/2013 της Επιτροπής, της 15ης Μαΐου 2013, σχετικά με τη συμπλήρωση της οδηγίας 2010/40/ΕΕ του Ευρωπαϊκού Κοινοβουλίου και του Συμβουλίου για τα ευφυή συστήματα μεταφορών (ITS) όσον αφορά την παροχή υπηρεσιών πληροφόρησης για ασφαλείς και προστατευμένες θέσεις στάθμευσης φορτηγών και επαγγελματικών οχημάτων (4),

— έχοντας υπόψη τον κανονισμό (ΕΕ) αριθ. 1315/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, περί των προσανατολισμών της Ένωσης για την ανάπτυξη του διευρωπαϊκού δικτύου μεταφορών και για την κατάργηση της απόφασης αριθ. 661/2010/EE (5),

— έχοντας υπόψη την απόφαση αριθ. 585/2014/ΕΕ του Ευρωπαϊκού Κοινοβουλίου και του Συμβουλίου, της 15ης Μαΐου 2014, για την ανάπτυξη διαλειτουργικού συστήματος eCall σε όλη την ΕΕ (6),

— έχοντας υπόψη τον κανονισμό (ΕΕ) 2021/1153 του Ευρωπαϊκού Κοινοβουλίου και του Συμβουλίου, της 7ης Ιουλίου 2021, για τη σύσταση του μηχανισμού «Συνδέοντας την Ευρώπη» και την κατάργηση των κανονισμών (ΕΕ) αριθ. 1316/2013 και (ΕΕ) αριθ. 283/2014, και ιδίως το άρθρο 9 παράγραφος 2 στοιχείο β) σημείο vii) (7),

— έχοντας υπόψη τον κανονισμό (ΕΕ) 2020/1054 του Ευρωπαϊκού Κοινοβουλίου και του Συμβουλίου, της 15ης Ιουλίου 2020, για την τροποποίηση του κανονισμού (ΕΚ) αριθ. 561/2006, όσον αφορά ελάχιστες απαιτήσεις ως προς τα ανώτατα όρια για τον ημερήσιο και εβδομαδιαίο χρόνο οδήγησης, κατώτατα όρια για τα διαλείμματα και περιόδους ημερήσιας και εβδομαδιαίας ανάπαυσης, καθώς και του κανονισμού (ΕΕ) αριθ. 165/2014, όσον αφορά τον εντοπισμό μέσω ταχογράφων (8),

— έχοντας υπόψη τις διαβουλεύσεις που πραγματοποιήθηκαν κατά τη συνεδρίαση της Επιτροπής Αναφορών στις 15 Ιουλίου 2021, σχετικά με την αναφορά αριθ. 0549/2021,

— έχοντας υπόψη το άρθρο 227 παράγραφος 2 του Κανονισμού του,

Α. λαμβάνοντας υπόψη ότι η Επιτροπή Αναφορών έχει λάβει την αναφορά αριθ. 0549/2021, την οποία υπέγραψαν 22 735 άτομα και με την οποία εκφράζονται ανησυχίες σχετικά με τους χώρους στάθμευσης φορτηγών στο οδικό δίκτυο της ΕΕ και ζητείται η λήψη προληπτικών μέτρων για τη μείωση του κινδύνου και του μεγέθους των προβλημάτων ασφάλειας στους χώρους στάθμευσης φορτηγών·

Β. λαμβάνοντας υπόψη ότι ομάδες οργανωμένου εγκλήματος εμπλέκονται συχνά σε κλοπές φορτίων έχοντας ως στόχο προϊόντα υψηλής αξίας, όπως ηλεκτρονικά είδη, καπνό και φαρμακευτικά προϊόντα, με αποτέλεσμα να προκαλούνται σημαντικές οικονομικές απώλειες (9), οι οποίες ανήλθαν σε περίπου 52 εκατομμύρια EUR μεταξύ 2017 και 2019· λαμβάνοντας υπόψη ότι τα στοιχεία αυτά δεν είναι πλήρη λόγω της ελλιπούς αναφοράς και ανταλλαγής σχετικών δεδομένων όσον αφορά τις σχετικές με το φορτίο εγκληματικές δραστηριότητες·

Γ. λαμβάνοντας υπόψη ότι οι εν λόγω εγκληματικές ομάδες είναι όλο και πιο οργανωμένες, χρησιμοποιούν προηγμένη τεχνολογία και, σε πολλές περιπτώσεις, ενεργούν κατά παραγγελία, και λαμβάνοντας υπόψη ότι, σύμφωνα με την αξιολόγηση απειλής όσον αφορά το σοβαρό και οργανωμένο έγκλημα που διενήργησε η Ευρωπόλ για το 2021, φαίνεται να έχει αυξηθεί η χρήση βίας από εγκληματίες που εμπλέκονται σε δραστηριότητες σοβαρού και οργανωμένου εγκλήματος, ενώ τα θύματα στοχοποιούνται αδιακρίτως χωρίς να λαμβάνεται υπόψη ο ρόλος ή η θέση τους, με αποτέλεσμα συχνά να τραυματίζονται αθώοι περαστικοί·

Δ. λαμβάνοντας υπόψη ότι η Ευρωπαϊκή Ένωση θα πρέπει να καταπολεμήσει το έγκλημα και το οργανωμένο έγκλημα στο οδικό δίκτυο της ΕΕ και να προωθήσει την αποτελεσματική κυκλοφορία των εμπορευμάτων με ασφαλή τρόπο και χωρίς πρόσθετο κόστος που συνδέεται με την υπερβολική έκθεση σε κίνδυνο επίθεσης·

Ε. λαμβάνοντας υπόψη ότι οι οδηγοί που εκτελούν διεθνείς οδικές μεταφορές περνούν μεγαλύτερα χρονικά διαστήματα μακριά από τον τόπο διαμονής τους και τις οικογένειές τους, γεγονός που σημαίνει ότι οι ασφαλείς, προστατευμένες και καλά εξοπλισμένες υποδομές στάθμευσης σε ολόκληρη την ΕΕ είναι ζωτικής σημασίας για τη σωματική και ψυχική τους υγεία·

ΣΤ. λαμβάνοντας υπόψη ότι οι περίοδοι εργασίας, ανάπαυσης και διαλείμματος των οδηγών διεθνών μεταφορών υπόκεινται σε αυστηρούς κανόνες με στόχο τη δημιουργία ενός ασφαλούς, αποδοτικού και κοινωνικά υπεύθυνου τομέα οδικών μεταφορών στην Ευρωπαϊκή Ένωση· λαμβάνοντας υπόψη ότι τα θεσμικά όργανα της ΕΕ και τα κράτη μέλη έχουν την ευθύνη να εξασφαλίσουν ότι θα υπάρχουν επαρκείς και προσβάσιμες σε ολόκληρη την ΕΕ υποδομές στάθμευσης, ώστε να καθίσταται αναλογική και εφικτή η εφαρμογή των κανόνων για τον χρόνο εργασίας και ανάπαυσης·

Ζ. λαμβάνοντας υπόψη ότι οι κακές συνθήκες ανάπαυσης και ο υψηλός κίνδυνος εγκληματικότητας και επιθέσεων είναι οι κύριοι παράγοντες που καθιστούν μη ελκυστικό το επάγγελμα του οδηγού· λαμβάνοντας υπόψη ότι η έλλειψη οδηγών αποτελεί ένα διαρκώς εντεινόμενο πρόβλημα που θέτει υπό αμφισβήτηση την αποτελεσματική λειτουργία της ενιαίας αγοράς, της εφοδιαστικής και των αλυσίδων εφοδιασμού και άλλων τομέων, όπως η μεταποίηση και το λιανικό εμπόριο·

1. υπενθυμίζει ότι, σύμφωνα με μελέτη που διενήργησε η Επιτροπή το 2019, υπάρχει έλλειψη περίπου 100 000 θέσεων για τη νυκτερινή στάθμευση φορτηγών στην ΕΕ, ενώ η έλλειψη αυτή είναι ακόμη μεγαλύτερη όσον αφορά τους πιστοποιημένους ασφαλείς χώρους στάθμευσης ( 10 )

2. δηλώνει ότι χρειάζονται προστατευμένοι και ασφαλείς χώροι στάθμευσης φορτηγών, προκειμένου να διασφαλίζονται κοινωνικά δίκαιες συνθήκες για τους επαγγελματίες οδηγούς κατά τις υποχρεωτικές περιόδους ανάπαυσης· υπενθυμίζει ότι ο κλάδος των οδικών μεταφορών αντιμετωπίζει σοβαρή έλλειψη οδηγών· καλεί την Επιτροπή να παρακολουθεί στενά τη διαθεσιμότητα επαρκούς αριθμού υψηλής ποιότητας προστατευμένων και ασφαλών χώρων στάθμευσης φορτηγών και την αναλογική επιβολή κυρώσεων από τα κράτη μέλη· υπογραμμίζει την ανάγκη λήψης μέτρων σε περίπτωση οποιασδήποτε μορφής άδικης μεταχείρισης ή διάκρισης εις βάρος των οδηγών φορτηγών και των μεταφορικών εταιρειών στην ΕΕ·

3. εκφράζει τη λύπη του για τις ενίοτε θανατηφόρες επιθέσεις κατά μεταφορέων στους χώρους στάθμευσης φορτηγών, και υπενθυμίζει ότι αυτές συχνά διαπράττονται από καλά οργανωμένες και καλά εξοπλισμένες συμμορίες, οι οποίες ορισμένες φορές πραγματοποιούν κλοπές κατά παραγγελία και συχνά χρησιμοποιούν το εισόδημα από αυτές τις αξιόποινες πράξεις για να χρηματοδοτήσουν άλλες μορφές σοβαρού εγκλήματος·

4. εκφράζει τη λύπη του για το γεγονός ότι τα περιστατικά αυτά ενδέχεται να έχουν ξενοφοβικές ή ρατσιστικές πτυχές·

5. αναγνωρίζει ότι τα εγκλήματα κατά της ιδιοκτησίας που αφορούν φορτηγά έχουν όλο και περισσότερο διασυνοριακό χαρακτήρα και αποτελούν την κύρια απειλή για την ασφάλεια των οδηγών φορτηγών· τονίζει ότι απαιτείται ενισχυμένη συνεργασία για την κατάλληλη αντιμετώπιση αυτών των εγκλημάτων, και ζητεί πιο διαρθρωμένη ανταλλαγή πληροφοριών και επιχειρησιακό συντονισμό μεταξύ των αρχών επιβολής του νόμου των κρατών μελών με την υποστήριξη της Ευρωπόλ, συμπεριλαμβανομένης της ενισχυμένης συνεργασίας με ιδιωτικούς φορείς, όπως η Ένωση για την Προστασία των Μεταφερόμενων Περιουσιακών Στοιχείων και ο Ευρωπαϊκός Οργανισμός Ασφαλών Χώρων Στάθμευσης·

6. καλεί τα κράτη μέλη να αναφέρουν συστηματικά τα εγκλήματα στην Ευρωπόλ, προκειμένου να διασφαλίζεται η συνεκτική αντιμετώπιση μέσω επιχειρησιακής και αναλυτικής υποστήριξης, και καλεί την Επιτροπή να ενισχύσει περαιτέρω τις ικανότητες της Ευρωπόλ στον τομέα αυτό αυξάνοντας τους πόρους και το προσωπικό της·

7. καλεί την Επιτροπή να ενθαρρύνει την αύξηση των διαθέσιμων χώρων στάθμευσης φορτηγών και να βελτιώσει την ποιότητα, την ασφάλεια και τη συνδεσιμότητά τους μέσω νομοθετικών πρωτοβουλιών, προγραμμάτων των ευρωπαϊκών διαρθρωτικών και επενδυτικών ταμείων, μηχανισμών για την προώθηση της συνεργασίας μεταξύ των αρμόδιων αρχών των κρατών μελών και άλλων διαθέσιμων μέσων, όπως το χρηματοδοτικό πρόγραμμα του μηχανισμού «Συνδέοντας την Ευρώπη»·

8. παροτρύνει την Επιτροπή και το Συμβούλιο να λάβουν τα αναγκαία μέτρα για την καθιέρωση και την ανάπτυξη αστυνομικής συνεργασίας με τη συμμετοχή των αρμόδιων αρχών όλων των κρατών μελών, με στόχο την πρόληψη, τον εντοπισμό και τη διερεύνηση ποινικών αδικημάτων στο οδικό δίκτυο και στους χώρους στάθμευσης·

9. καλεί την Επιτροπή και τα κράτη μέλη να συμπεριλάβουν στόχους και προσεγγίσεις για την αύξηση του αριθμού των προστατευμένων και ασφαλών χώρων στάθμευσης φορτηγών στις τελικές συμφωνίες εταιρικής σχέσης για τα ευρωπαϊκά διαρθρωτικά και επενδυτικά ταμεία και στα προγράμματα για τα ταμεία αυτά·

10. εκφράζει την ικανοποίησή του για τη σύσταση της ομάδας εμπειρογνωμόνων της Επιτροπής για την ασφάλεια των οδικών υποδομών, η οποία θα ζητήσει συμβουλές και εμπειρογνωσία από τα κράτη μέλη και άλλα ενδιαφερόμενα μέρα σχετικά με το θέμα αυτό, μεταξύ άλλων για την προετοιμασία μη νομοθετικών πράξεων, και επικροτεί τη σύσταση της ομάδας υψηλού επιπέδου για την οδική ασφάλεια, η οποία θα παρέχει στρατηγικές συμβουλές και συχνή ανατροφοδότηση· παροτρύνει την Επιτροπή να επιταχύνει τις εργασίες στον τομέα αυτό και να συντονιστεί με τα κράτη μέλη προκειμένου να επιτευχθούν συγκεκριμένες βελτιώσεις για τους οδηγούς φορτηγών στην ΕΕ·

11. τονίζει τη σημασία της υλοποίησης έργων που αποσκοπούν στην προώθηση της συνεργασίας σε εθνικό και διεθνές επίπεδο για την καταπολέμηση της κλοπής φορτίων, στη δημιουργία μιας επισκόπησης των εν εξελίξει διαδικασιών και στη βελτιστοποίηση της διερεύνησης υποθέσεων σε επιχειρησιακό επίπεδο·

12. υπενθυμίζει ότι είναι σημαντικό να εξασφαλιστεί χρηματοδότηση κατά προτεραιότητα για τη δημιουργία προστατευμένων και ασφαλών χώρων στάθμευσης φορτηγών στην ΕΕ και για την αναβάθμισή τους, με την αξιοποίηση όλων των διαθέσιμων χρηματοδοτικών προγραμμάτων της ΕΕ και των κρατών μελών·

13. καλεί τα κράτη μέλη να αναλάβουν την πρωταρχική ευθύνη τους για τη βελτίωση της ασφάλειας των χώρων στάθμευσης φορτηγών μέσω των καθιερωμένων εθνικών στρατηγικών οδικής ασφάλειας και συγκεκριμένων μέτρων που καθορίζονται στα σχέδια δράσης και τα σχέδια εφαρμογής, τα οποία αποτελούν τη βάση μιας πραγματικής συνείδησης οδικής ασφάλειας στην ΕΕ·

14. καλεί την Επιτροπή και τα κράτη μέλη να ενώσουν τις δυνάμεις τους για να βελτιώσουν την ποιότητα των υπηρεσιών στους χώρους στάθμευσης φορτηγών, μεταξύ άλλων με την εξασφάλιση οικονομικά προσιτών βασικών παροχών, καθώς και να βελτιώσουν την ασφάλειά τους, διασφαλίζοντας παράλληλα ότι θα διενεργούνται ανεξάρτητοι έλεγχοι από τρίτα μέρη βάσει κοινών προτύπων της ΕΕ για όλους τους ασφαλείς χώρους στάθμευσης φορτηγών εντός του συστήματος, ώστε να διασφαλίζεται ότι οι υποδομές συμμορφώνονται με τα πρότυπα ασφάλειας και προστασίας της ΕΕ, μεταξύ άλλων σύμφωνα με την οδηγία 2008/96/ΕΚ για τη διαχείριση της ασφάλειας των οδικών υποδομών·

15. εκφράζει τη λύπη του για το γεγονός ότι εξακολουθούν να υπάρχουν αποκλίνουσες ερμηνείες σε σχέση με τα πρότυπα ασφάλειας και προστασίας και τις απαιτήσεις πιστοποίησης, και τονίζει τη σημασία της δημιουργίας ενός εναρμονισμένου προτύπου της ΕΕ που θα περιέχει σαφείς και αδιαμφισβήτητους κανόνες για τα επίπεδα ασφάλειας και άνεσης·

16. καλεί την Επιτροπή να εκπληρώσει τις δεσμεύσεις που προβλέπονται στον κανονισμό (ΕΕ) 2020/1054 για τη θέσπιση προτύπων και διαδικασιών πιστοποίησης για ασφαλείς και προστατευμένους χώρους στάθμευσης φορτηγών στην ΕΕ·

17. υπογραμμίζει ότι τα πρότυπα της ΕΕ που περιγράφουν λεπτομερώς το επίπεδο εξυπηρέτησης και ασφάλειας των προστατευμένων και ασφαλών χώρων στάθμευσης φορτηγών και τις διαδικασίες για την πιστοποίηση των εν λόγω χώρων στάθμευσης πρέπει να καταστούν υποχρεωτικά, με στόχο την εξασφάλιση και τον καθορισμό ενός συνεπούς ορισμού για τους ασφαλείς χώρους στάθμευσης φορτηγών και ενός συνεκτικού νομοθετικού πλαισίου·

18. ζητεί να βελτιωθούν η κάλυψη και η αποτελεσματικότητα των υπηρεσιών έκτακτης ανάγκης και άμεσης αντίδρασης, και να καθιερωθούν συστήματα κλήσης για την ειδοποίηση των αρμόδιων αρχών σε όλες τις επίσημες γλώσσες· παροτρύνει τα κράτη μέλη να θέσουν σε εφαρμογή ένα σύστημα άμεσης αντίδρασης για τις περιπτώσεις που διαπράττεται έγκλημα κατά οδηγού ή φορτηγού εντός της εθνικής τους δικαιοδοσίας, και να αποφεύγουν το ενδεχόμενο να μην παρέχεται εγκαίρως συνδρομή στον οδηγό από τις εθνικές αρχές δημόσιας ασφάλειας λόγω της ήσσονος σημασίας του εγκλήματος, γλωσσικών φραγμών ή για οποιονδήποτε άλλο λόγο·

19. ζητεί να καθιερωθούν τακτικές περιπολίες ασφαλείας / αστυνομικές περιπολίες στους χώρους στάθμευσης στους οποίους δεν είναι δυνατή η συνεχής παροχή υπηρεσιών ασφαλείας, αλλά έχουν αναφερθεί επιθέσεις κατά μεταφορέων·

20. τονίζει τη σημασία της ενίσχυσης των μηχανισμών συλλογής δεδομένων, της ανταλλαγής πληροφοριών και της αναλυτικής υποστήριξης, και καλεί τα κράτη μέλη να εφαρμόσουν αποτελεσματικά μοντέλα για την αυτοματοποιημένη συλλογή, επεξεργασία και ανταλλαγή δεδομένων, προκειμένου να βελτιωθεί η επιχειρησιακή αντίδραση των αστυνομικών δυνάμεων στο διασυνοριακό έγκλημα·

21. επισημαίνει ότι οι πληροφορίες σχετικά με την τοποθεσία των προστατευμένων και ασφαλών χώρων στάθμευσης φορτηγών θα πρέπει να διαβιβάζονται με ψηφιακά μέσα και εύχρηστο τρόπο στους οδηγούς και σε ολόκληρη την εφοδιαστική αλυσίδα, και ζητεί από την Επιτροπή να επιτύχει αυτόν τον στόχο θέτοντας μια βάση για διαλειτουργικές λύσεις ΤΠΕ που θα επιτρέπουν στους οδηγούς να βρίσκουν ασφαλείς χώρους στάθμευσης, να πραγματοποιούν σχετικές κρατήσεις και να προγραμματίζουν αναλόγως τα ταξίδια τους·

22. καλεί την Επιτροπή και τα κράτη μέλη να προωθήσουν τα υφιστάμενα συστήματα ασφαλείας επί του οχήματος και κάθε είδους ευφυές μέσο προειδοποίησης, και τη σύνδεσή τους με τις αστυνομικές υπηρεσίες και τις υπηρεσίες έκτακτης ανάγκης·

23. καλεί την Επιτροπή να προτείνει μέτρα για την αναθεώρηση του κατ’ εξουσιοδότηση κανονισμού (ΕΕ) αριθ. 885/2013 της Επιτροπής και του κανονισμού (ΕΕ) αριθ. 1315/2013·

24. καλεί την Επιτροπή και τα κράτη μέλη να εξετάσουν και να προτείνουν συγκεκριμένα μέτρα για την προστασία των θυμάτων εγκλημάτων που διαπράττονται σε μη προστατευόμενους χώρους στάθμευσης φορτηγών, όπως πρόσβαση σε ιατρική βοήθεια, νομικές συμβουλές, διερμηνεία κ.λπ.·

25. χαιρετίζει την απόφαση της Επιτροπής Αναφορών να συγκροτήσει διερευνητική αποστολή με στόχο να διερευνηθούν περαιτέρω τα γεγονότα που περιγράφονται στην αναφορά αριθ. 0549/2021, να εξασφαλιστούν νέα στοιχεία σχετικά με την ασφάλεια των χώρων στάθμευσης φορτηγών και να αξιολογηθούν οι προκλήσεις επιτόπου·

26. αναθέτει στον Πρόεδρό του να διαβιβάσει το παρόν ψήφισμα στο Συμβούλιο και στην Επιτροπή, καθώς και στις κυβερνήσεις και τα κοινοβούλια των κρατών μελών.

(1) ΕΕ L 319 της 29.11.2008, σ. 59.

(2) ΕΕ L 305 της 26.11.2019, σ. 1.

(3) ΕΕ L 207 της 6.8.2010, σ. 1.

(4) ΕΕ L 247 της 18.9.2013, σ. 1.

(5) ΕΕ L 348 της 20.12.2013, σ. 1.

(6) ΕΕ L 164 της 3.6.2014, σ. 6.

(7) ΕΕ L 249 της 14.7.2021, σ. 38.

(8) ΕΕ L 249 της 31.7.2020, σ. 1.

(9) Αξιολόγηση απειλής όσον αφορά το σοβαρό και οργανωμένο έγκλημα, Ευρωπόλ 2021: «The losses caused by cargo crime in the eight most affected Member States exceeded EUR 75 million in 2019 and have a significant impact on supply chains» (Οι απώλειες που προκλήθηκαν από τις σχετικές με το φορτίο εγκληματικές δραστηριότητες στα οκτώ κράτη μέλη που επλήγησαν περισσότερο υπερέβησαν τα 75 εκατομμύρια EUR το 2019 και έχουν σημαντικό αντίκτυπο στις αλυσίδες εφοδιασμού).

(10) Περιπτωσιολογική μελέτη της Επιτροπής, του 2019, σχετικά με την ασφαλή και προστατευμένη στάθμευση φορτηγών, σ. 24. Διατίθεται στη διεύθυνση: https://ec.europa.eu/transport/sites/default/files/2019-study-on-safe-and-secure-parking-places-for-trucks.pdf